Imtella' Lulju 15, 2021 Raġel ta' 23 sena weħel sena ħabs u kien immultat €4,000 wara li ammetta li f'Jannar ta' tliet snin ilu darab ħafif lil omm uliedu. Damian Cesare, li huwa riċediv, ammetta wkoll li ħebb għall-kunjata f'darha, li waħħal pjanċi ta' karozza oħra u saq mingħajr liċenzja valida u polza tal-assigurazzjoni, kif ukoll li ħarab mill-karozza tal-Pulizija waqt li kien arrestat. Il-Qorti, ippreseduta mill-Maġistrat Astrid May Grima, qieset li l-eks sieħba tiegħu ddikjarat li ħafritlu u li m'għadx għandha interess fil-każ, madanakollu xorta nħarġet ordni ta' protezzjoni favur tagħha u tal-familjari tagħha għal ħames snin taħt garanzija personali ta' €2,000.